በጋምቤላ ከልል የተጀመረውን የህዳሴ ጉዞ ከግብ ለማድረስ ሁሉም ሊረባረብ እንደሚገባ ተመለከተ
ጋምቤላ ፤ ህዳር 19/2006 (ዋኢማ) -በጋምቤላ ክልል የተጀመሩ የልማትና የመልካም አስተዳደር ሥራዎችን በማጠናከር የህዳሴውን ጉዞ ከግብ ለማድረስ ሁሉም ሊረባረብ እንደሚገባ የክልሉ ርዕሰ መሰተዳድር ገለፁ።8ኛው የኢትዮጵያ ብሔሮች፣ብሔረሰቦችና ህዝቦች በዓል በከተማው የሚገኙ የመከላከያ ሰራዊት፣ልዩ ሃይል፣የፌደራልና ፖሊስ ሰራዊት አባላት እንዲሁም በክልሉ የሚገኙ ብሔረሰቦች በተገኙበት በተለያዩ ዝግጅቶች በትላንትናው ዕለት በጋምቤላ ከተማ በድምቀት ተከብሯል።የክልሉ ርዕሰ መሰተዳድር አቶ ጋትልዋክ ቱት በበዓሉ ላይ ባሰሙት ንግግር እንዳመለከቱት በዓሉ የአገሪቱ ብሔሮች፣ብሔረሰቦችና ህዝቦች በከፈሉት የላቀ መስዋዕትነት የተገኘ በመሆኑ  በአንድ መድረክ ሲያከብሩት ከፍተኛ ደስታ እንደሚሰጥ ገልፀዋል።“ሕገ-መንግስታችን ለህዳሴያችን” በሚል መሪ ቃል የሚከበረው በዓል መንግስት ለህዝቡ ያለውን ታማኝነትና ቁርጠኝነት የሚያረጋግጥ መሆኑንም  አስገንዝበዋል።መንግስት በቀየሰው የልማት ጉዳና ላይ የሚደረገው የህዳሴ ጉዞና የታየው የፖለቲካ፣የኢኮኖሚና የማህበራዊ ለውጥ ተጠናክሮ እየቀጠለ መሆኑን ርዕሰ መሰተዳድሩ ተናግረዋል።የክልሉ አፈ-ጉባኤ አቶ ቲቶ ሃዋሪያት በበኩላቸው የኢትዮጵያ ህዝቦች ህገ-መንግስቱ ካፀደቀ በኋላ ሰብአዊና ዲሞክራሲያዊ መብታቸው ተከብሮ የልማት ውጤቶች ተጠቃሚ ሆነዋል።በክልሉ ባለፉት 22 ዓመታት ፤በጤና ፣በትምህርት፣በግብርናና በመሳሰሉት መሰረተ ልማቶች የተገኙ ውጤቶች የሚያሳይ እግዚብሽንም በክልሉ ከፍተኛ ባለስልጣናትና በበዓሉ ታዳሚዎች ተጎብኝተዋል ።8ኛው የኢትዮጵያ ብሔሮች፣ብሔረሰቦችና ህዝቦች በዓል በክልሉ በሚገኙ ወረዳዎች ከህዳር 15/2006 ዓም ጀምሮ በተለያዩ ዝግጅቶች እየተከበረ መሆኑን የዋልታ ዘገባ ያመለክታል።